Freaks On Floor

Freaks On Floor – Lietuvos alternatyviojo roko grupė, susikūrusi 2007 metais. Savo muziką nariai apibūdina kaip always alternative party ().

Apie 
„Freaks On Floor“ muzikinę karjerą pradėjo 2007 m. liepą. Tuomet Justinas Jarutis ir jo bendraklasis, grupės būgnininkas Rokas Beliukevičius mokėsi vienuoliktoje klasėje.

Savo muzikoje grupė jungia funk, grunge ir sunkiojo roko stilius. Be įrašų kompanijos išleido du albumus – „Freaky Wonder“ (2010 m.) ir „Hello Girls!“ (2011 m.). Per penkerius metus „Freaks On Floor“ pelnė įvairių apdovanojimų. 2008 m. „Freaks On Floor“ pelnė konkurso „Eurorock“ pagrindinį prizą ir kvietimą dalyvauti jaunų muzikantų seminare Anglijoje, Prancūzijoje bei Vokietijoje, o taip pat teisę pasirodyti tuo metu stambiausiame Lietuvos muzikos festivalyje „Be2gether“. 2009 m. grupė gastroliavo su kolektyvu „TWNKL“ ir laimėjo jaunimo žurnalo „Pravda“ Naujokų prizą. „Freaks On Floor“ taip pat laimėjo geriausios šalies roko grupės titulą dvejus metus iš eilės, po to laimėjo dar vienuose Muzikos asociacijos metų apdovanojimuose. Derindami klasikinio 8 dešimtmečio roko, fanko ir netgi gospelo elementus, „Freaks on Floor“ suformulavo savo stilių.

Iš viso „Freaks On Floor“ surengė per 250 gyvų koncertų, grupė pasirodė visuose pagrindiniuose šalies klubuose ir festivaliuose. „Freaks On Floor“ 2012 m. Lenkijoje dalyvavo oficialiame „Heineken Open’er“ festivalio atidaryme.

Nariai 

 Justinas Jarutis (gitara, vokalas) 
 Rokas Beliukevičius (būgnai) 
 Aurelijus Morlencas (bosinė gitara)

Albumai ir dainos

Freaks Wonder (2010 m.) 
2010 m. išleistą debiutinį albumą „Freaks Wonder“ pristatė Klaipėdoje, Švyturio menų doke. Pirmasis albumas vos trejus tuomet metus egzistavusiai grupei atnešė šlovę. Grupės nariai taip pat buvo išskirtiniai savo provokuojančiu įvaizdžiu.

Hello Girls! (2011 m.) 
„Hello Girls!“ buvo įrašytas 10 dienų sesijos Anykščių koplyčioje metu. Šio albumo garso redagavimą grupė patikėjo vienam geriausių pasaulyje garso inžinieriui Howie Weinberg. Kuriant šį albumą prisidėjo grupę papildęs buvęs „InCulto“ bosininkas Aurelijus Morlencas.

Life (2015 m.) 
Tai trečiasis „Freaks On Floor“ studijinis albumas, ties kuriuo grupė dirbo trejus metus. Albumą prodiusavo Leon Somov. Prodiuseris grupės albumui suteikė kitą įvaizdį, kitaip skamba gitaros, atsirado elektronikos detalių.

Waves (2016 m.) 
Ketvirtąjį savo albumą grupė apibūdina kaip „turintį daugiausiai roko“. Šis albumas buvo kuriamas drauge su norvegų prodiuseriu Snorre Bergerudu. Visi grupės nariai mėgsta banglenčių sportą, tad šį albumą pristato kaip labiausiai banguojantį, jie kūrė ir dėliojo savo dainas taip, kad visa tai primintų jūrą ir jos skirtingo dydžio bangas. Pristatant naująjį albumą talkino gyvo garso grupė, studija „2v3“ specialiai šiam šou sukūrė vaizdo instaliacijas, Arvydas Buinauskas pasirūpino specialiu apšvietimu.

Gold (2018 m.) 
Penktasis jubiliejinis „Gold“ albumas yra visiškai naujos tematikos, dainos paliečia ir materialumo bei priespaudos laikus, jame mažiau sunkiojo roko. Šis albumas apibūdinamas kaip „pasakojimas, į kurį reikia įsiklausyti“. „Auksiniu“ albumu pavadinti naujausią savo darbą nariai nusprendė, nes auksas yra sietinas su prabanga ir jie pasirinko jį kaip paralelę savo vertybėms pabrėžti. Esą grupei prabanga yra tai, „ką jie veikia gyvenime: kuria savo mylimą muziką, juos supa artimi žmonės“, jie džiaugiasi ilgamete kūrybine partneryste grupėje ir tai nesikeičia jau daug metų. Jie teigia tai norėję atvaizduoti savo penktajame albume.

Vaizdo įrašai 
Grupė yra sukūrusi muzikinius vaizdo klipus šioms dainoms: „Let Me“ (Life), Feelings (Life), „Hold On To Me“ (Waves), „Star“ (Waves), „May Peace Prevail“ (Gold).

Nominacijos ir apdovanojimai

Nominacijos 
 Metų roko grupė, atlikėjas, atlikėja – Muzikos asociacijos metų apdovanojimai 2015
 Metų albumas – Muzikos asociacijos metų apdovanojimai 2015
 Metų grupė – Muzikos asociacijos metų apdovanojimai 2016
 Metų albumas – Muzikos asociacijos metų apdovanojimai 2016
 Metų roko grupė, atlikėjas, atlikėja – M.A.M.A. 2018
 Metų grupė – M.A.M.A. 2018

Apdovanojimai 
 Metų roko grupė, atlikėjas, atlikėja – Muzikos asociacijos metų apdovanojimai 2011
 Metų roko grupė, atlikėjas, atlikėja – Muzikos asociacijos metų apdovanojimai 2012
 Metų roko grupė, atlikėjas, atlikėja – Muzikos asociacijos metų apdovanojimai 2016

Žymiausi koncertai 
 2011 metais gruodžio 17 diena. Albumo „Hello Girls!“ pristatymas Lofte, Vilniuje.
 2015 metais kovo 27 diena. Albumo „Life“ pristatymas Tamsta Club, Vilniuje.
 2016 metais lapkričio 18 diena. Albumo „Waves“ pristatymas Lofte, Vilniuje.
 2017 metais liepos 6 diena. Jubiliejinis „10 Metų Scenoje“ koncertas Adform Kiemelyje, Kaune.
 2017 metais rugpjūčio 21 diena. Heineken Live, menų fabriko Loftas LRT OPUS terasa scenoje, Vilniuje.
 2017 metais rugsėjo 1 diena. Gargaro sezono atidarymas Kaune.
 2017 metais lapkričio 30 diena. Akustinis koncertas Šv. Kotrynos bažnyčioje, Vilniuje.
 2018 metais gegužės 31 diena. Vasaros terasoje, Vilniuje.
 2018 metais liepos 19 diena. „Midsummer Vilnius“ festivalis, pasirodymas Valdovų Rūmų kieme.
 2018 metais rugpjūčio 30 diena. Miesto festivalyje „M.A.M.A. Vasara“ Kalnų parke, Vilniuje.
 2018 metais rugsėjo 21 diena. Albumo „Gold“ pristatymas Lofte, Vilniuje.
 2019 metais sausio 20 diena. Su styginiu kvartetu Šv. Kotrynos bažnyčioje, Vilniuje.
 2019 metais balandžio 18 diena. Su styginiu kvartetu Žalgirio arenoje, Kaune.
 2019 metais rugpjūčio 29 diena. Vasaros terasoje, Vilniuje.
 2019 metais rugsėjo 13 diena. Lofto Festivalyje Vilniuje.

Šaltiniai 

Lietuvos roko atlikėjai